Fyrirhugað er að vinna deiliskipulag fyrir hluta jarðarinnar Fjósatungu í Fnjóskadal , Þingeyjarsveit . Um er að ræða um 60 ha svæði þar sem til stendur að skipuleggja lóðir fyrir frístundahús . Skipulagssvæðið afmarkast af skilgreindu svæði fyrir frístundabyggð í aðalskipulagi og er svæðið staðsett í hlíðinni sunnan við bæjarstæðið í Fjósatungu . Svæðið nær að gili ofan bæjarhúsanna í Fjósatungu í norðri , að bakka neðan hlíðarinnar í austri , að Grjótá í suðri og upp í um 250 m hæð í vestri . Hlíðin er með aflíðandi halla frá vestri niður til austurs og er hæðarmunur innan svæðisins um 80 m ( 170 - 250 m.y.s ) . Gróðurfar í hlíðinni einkennist af mólendi en í gegnum skipulagssvæðið liggur vegslóði frá Grjótá í suðri og upp hlíðina til norðvesturs . Þegar vinna við gerð deiliskipulagstillögu hefst , skal sveitarstjórn taka saman lýsingu á skipulagsverkefninu . Í skipulagslýsingu koma fram áherslur sveitarstjórn við skipulagsgerðina og upplýsingar um forsendur og fyrirliggjandi stefnu og fyrirhugað skipulagsferli , svo sem um kynningu og samráð við skipulagsgerðina gagnvart íbúum sveitarfélagsins og öðrum hagsmunaaðilum . Skipulagslýsing skv. 1. mgr. 40. gr. skipulagslaga nr. 123 / 2010 mun liggja frammi á skrifstofu Þingeyjarsveitar frá og með þriðjudeginum 2. júlí til og með þriðjudeginum 23. júlí 2019 . Þeim sem vilja gera athugasemdir við lýsinguna eða koma með ábendingar er gefinn frestur til og með 23. júlí 2019 til að koma þeim skriflega á framfæri til skrifstofu Þingeyjarsveitar , Kjarna , 650 Laugar og / eða í tölvupósti á netfangið : gudjon@skutustadahreppur.is Allar nánari upplýsingar gefur undirritaður .